Návrh
na zmenu a zrušenie úloh z uznesení vlády SR

	MVRR SR predkladá návrh na zrušenie a zmenu znenia nasledovných úloh prijatých uzneseniami vlády SR za roky 1993 – 2003.

ROK 1993

Uznesenie vlády SR č. 469 z 29. 6. 1993
Gestor na úrovni vlády SR:    minister životného prostredia
Termín:                                     bez termínu

Text úlohy:
a/ Ukladá ministrovi životného prostredia priebežne informovať vládu o zasadnutiach tohoto výboru
 
Zdôvodnenie návrhu na zmenu znenia a gestora úlohy:
Zákonom č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 139/2003 Z.z. sa rozšírila pôsobnosť MVRR SR o územné plánovanie a stavebný poriadok. Keďže činnosť Výboru ľudských sídiel EHK OSN sa zameriava na rozvoj sídiel vrátane bývania, navrhujeme zmenu znenia úlohy, podľa ktorej minister výstavby a regionálneho rozvoja zabezpečí zastupovanie SR vo Výbore ako aj informovanie vlády.

ROK 2001

Uznesenie vlády č. 978 z 10. 10. 2001, úloha C.31
Gestor na úrovni vlády SR:	minister životného prostredia
Termín:	rok 2004

Text úlohy:
Vypracovať návrh zákona o priestorovom plánovaní a návrh novely zákona o stavebnom poriadku v intenciách NSTUR.

Zdôvodnenie návrhu na zmenu gestora úlohy:
V súlade so zákonom č. 139/2003 Z.z., ktorým sa mení a dopĺňa zákon č. 575/2001 Z.z., bola do pôsobnosti MVRR SR presunutá pôsobnosť na úseku územného plánovania a stavebného poriadku.
Navrhuje sa zmena gestora na prípravu uvedených nových právnych predpisov v súlade s novelizovanou pôsobnosťou MVRR SR.

ROK 2002

Uznesenie vlády SR č. 473 z 9. 5. 2002, úloha B.2
Gestor na úrovni vlády SR:	minister životného prostredia
Termín:	31. 5. 2003 predĺžený so súhlasom predsedu vlády SR
	na 30. 9. 2003

Text úlohy:
B.2  zabezpečiť vypracovanie územného generelu (výrobných území, vedecko-technologických parkov) SR

Zdôvodnenie návrhu na zrušenie uznesenia:
Uvedenú úlohu obstarávalo MŽP SR prostredníctvom svojej odbornej organizácie. Po prechode kompetencií na úseku územného plánovania (kam patrí obstarávanie územného generelu) z MŽP SR na MVRR SR podľa novely zákona č. 575/2001 Z.z., je potrebné aby MVRR SR v súlade so zákonom č. 263/1999 Z.z. o verejnom obstarávaní v znení neskorších predpisov vybralo spracovateľa územného generelu (čo si bude vyžadovať minimálne ca. 4 mesiace)  a opätovné posunutie termínu zabezpečenia úlohy. 
Účelom územného generelu bolo vypracovanie územnoplánovacieho podkladu na celoštátnej úrovni ako koordinačného materiálu pre následné obstaranie zmien a doplnkov územných plánov veľkých územných celkov jednotlivých samosprávnych krajov (úloha C.2 predmetného uznesenia s termínom do 31. 12. 2003). Konečné spracovanie územného generelu (ca. 4 mesiace výberové konanie spracovateľa a 3 mesiace na vypracovanie územného generelu) sa teda posunie tak, že účel jeho spracovania, t.j. podkladu pre usmernenie spracovania zmien a doplnkov ÚPN VÚC nebude zabezpečený a výsledky územného generelu budú známe až po schválení zmien a doplnkov ÚPN VÚC. Z uvedeného dôvodu navrhujeme zrušiť úlohu B.2 uzn. vlády č. 473/2002.
Zrušenie úlohy B.2 neovplyvní plnenie úlohy C.2, t.j. obstarať a schváliť zmeny a doplnky územných plánov veľkých územných celkov jednotlivých krajov, ktorú vláda odporúčala predsedom samosprávnych krajov do 31.12.2003. MVRR SR zvýšeným úsilím zabezpečí, na základe doterajších skúseností s obstarávaním zmien a doplnkov územného plánu veľkého územného celku Bratislavského kraja, metodické usmerňovanie samosprávnych krajov pri obstarávaní zmien a doplnkov územných plánov jednotlivých krajov tak, aby plnenie úlohy C.2 zodpovedalo zámeru vlády zabezpečiť územnú prípravu priemyselných parkov.